Il-kwistjonijiet diġitali, is-saħħa pubblika u t-triq lejn in-newtralità klimatika huma fost is-suġġetti ewlenin fuq l-aġenda tal-Parlament għall-2022. Skopri x'għandek tistenna. Konferenza dwar il-Futur tal-Ewropa Il-Membri tal-PE se jieħdu sehem attiv fil- Konferenza dwar il-Ġejjieni tal-Ewropa li għandha l-għan li tagħti lill-Ewropej kollha l-opportunità li jinfluwenzaw kif l-UE għandha tinbidel. Il-Konferenza għandha tasal għall-konklużjonijiet tagħha fl-ewwel nofs tal-2022 abbażi tar-rakkomandazzjonijiet tal-poplu. It-trasformazzjoni diġitali Il-Parlament se jkompli l-ħidma tiegħu fuq l-Att dwar is- Servizzi Diġitali u l-Att dwar is-Swieq Diġitali li għandhom l-għan li jipproteġu d-drittijiet tal-utenti online kif ukoll li jtemmu l-prattiki inġusti favur pjattaformi online kbar. Il-Parlament huwa mistenni jivvota dwar l-Att dwar is-Servizzi Diġitali kmieni fl-2022 u jibda negozjati mal-pajjiżi tal-UE dwar l-Att dwar is-Swieq Diġitali fl-ewwel nofs tas-sena. Il-Membri tal-PE se jħejju wkoll il-pożizzjoni tagħhom dwar l- Att dwar l-Intelliġenza Artifiċjali propost mill-Kummissjoni f'April 2021. Il-Parlament ilu jitlob qafas legali komprensiv dwar it- teknoloġiji tal-IA li se jagħti spinta lill-ekonomija Ewropea, filwaqt li jipproteġi d-drittijiet fundamentali. Il- Kumitat speċjali tal-Parlament dwar l-intelliġenza artifiċjali se joħroġ bir-rakkomandazzjonijiet tiegħu dwar kif għandhom jiġu indirizzati l-isfidi fl-implimentazzjoni tat-teknoloġija. Is-sena d-dieħla, il-Parlament jittama li jadotta leġiżlazzjoni li tagħmel lill-USB-C l-istandard komuni għall-iċċarġjar tal-ismartphones u apparat mobbli ieħor. Jekk il-Membri tal-PE jilħqu ftehim mal-gvernijiet tal-UE, ir-regoli jistgħu jidħlu fis-seħħ fl-2024. In-negozjaturi tal-Parlament se jkunu qed ifittxu li jiħqu ftehim mal-Kunsill dwar għadd ta' fajls ta' finanzjament diġitali, inklużi regoli dwar il- kriptoassi , li għandhom l-għan li jappoġġaw l-innovazzjoni u l-użu ta' teknoloġiji ġodda fil-finanzi filwaqt li jipproteġu lill-konsumaturi u lill-investituri. Tgħallem aktar dwar kif il-Parlament irid isawwar it-trasformazzjoni diġitali fl-UE . Saħħa Fost tħassib kontinwu dwar il-COVID-19, il-Membri tal-PE huma mistennija jaqblu li jsaħħu l-Aġenzija Ewropea għall-Mediċini (EMA) bil-għan li tiżdied it-trasparenza madwar il-provi kliniċi matul emerġenza tas-saħħa pubblika u biex jiġu indirizzati aħjar in-nuqqasijiet ta' mediċini u apparat mediku. Kmieni din is-sena, il-Parlament se jadotta wkoll ir-rapport finali mill- kumitat speċjali tiegħu dwar il-ġlieda kontra l-kanċer b'rakkomandazzjonijiet dwar kif jistgħu jiġu appoġġati aħjar ir-riċerka u l-prevenzjoni tal-kanċer u jissaħħu s-sistemi tas-saħħa Ewropej. Il-kisba tan-newtralità tal-karbonju Il-miri tal-emissjonijiet , l-enerġija rinnovabbli u l-fjuwils sostenibbli , kollha se jikkontribwixxu biex l-UE ssir newtrali f'termini ta' emissjonijiet tal-karbonju sal-2050 . Dawn huma parti mill-pakkett ta' fajls leġiżlattivi tal-Kummissjoni "lesti għall-mira ta' 55%" li se jiġi diskuss u vvutat matul l-2022. Batteriji sostenibbli L-użu tal-batteriji huwa mistenni li jiżdied b'mod drammatiku fis-snin li ġejjin, peress li huma essenzjali biex tintlaħaq id-domanda għall-mobbiltà elettrika u biex issir il-bidla lejn l-enerġija rinnovabbli. Bħala parti mill- pjan ta' azzjoni l-ġdid għall-ekonomija ċirkolari u l- istrateġija industrijali Ewropea , il-Parlament se jaħdem fuq regoli għall-produzzjoni sostenibbli, l-applikazzjoni u l-ġestjoni tal-iskart tal-batteriji kollha mqiegħda fis-suq tal-UE. Pagi ġusti Il-Parlament huwa lest li jibda taħditiet fix-xhur li ġejjin dwar regoli għal pagi minimi ġusti fil-pajjiżi kollha tal-UE. F'Novembru, il-Membri tal-PE laqgħu l-proposta mill-Kummissjoni Ewropea u adottaw il-pożizzjoni tagħha biex tinnegozja mal-Istati Membri. It-tnaqqis tad-differenza bejn il-ġeneri fil-pagi huwa wkoll prijorità għall-Parlament. Fi Frar, il-Membri tal-PE se jistabbilixxu l-pożizzjoni tagħhom dwar leġiżlazzjoni dwar it-trasparenza fil-pagi . Huma jemmnu li jekk kumpaniji kbar jiġu furzati jiżvelaw aktar informazzjoni dwar kemm iħallsu l-impjegati tagħhom dan jista' jkun għodda utli biex jimxu lejn paga ugwali għall-irġiel u n-nisa li jagħmlu l-istess xogħol. Pjanijiet ta' rkupru Il-Membri tal-PE se jkomplu jorganizzaw laqgħat mal-Kummissjoni biex jiskrutinizzaw il-progress tal- pjanijiet ta' rkupru u jiżguraw li l-flus mislufa fil-livell tal-UE jintefqu b'mod għaqli fl-Istati Membri. Migrazzjoni Membri tal-Parlament Ewropew mill-Kumitat għal-Libertajiet Ċivili ilhom jaħdmu biex itejbu l-proposta tal-Kummissjoni minn Settembru 2020 dwar patt ġdid dwar il-migrazzjoni u l-ażil li jfittex li jarmonizza l-politiki tal-migrazzjoni, l-ażil, l-integrazzjoni u l-ġestjoni tal-fruntieri madwar l-UE. Żewġ rapporti li jittrattaw il-qsim tal-piż tal- ipproċessar tal-applikazzjonijiet għall-ażil fl-UE u l- proċeduri fil-fruntieri esterni huma mistennija li jiġu quddiem il-plenarja fir-rebbiegħa. Elezzjoni tal-President tal-Parlament Peress li l-Parlament wasal f'nofs it-terminu leġiżlattiv, f'Jannar 2022 il-Membri tal-PE se jivvutaw biex jeleġġu President u Viċi Presidenti għas-sentejn u nofs li ġejjin. Kumitati Speċjali Minbarra l-kumitati dwar l-IA u l-ġlieda kontra l-kanċer, żewġ kumitati oħra qed jiffinalizzaw xogħolhom. Il-Kumitat ta' inkjesta dwar il-protezzjoni tal-annimali fit-trasport approva r-rapport tiegħu f'Diċembru u se jiġi kkunsidrat fil-plenarja fil-bidu tas-sena. Il- Kumitat Speċjali dwar l-Indħil Barrani huwa mistenni li fir-rebbiegħa jipproponi miżuri kontra d-diżinformazzjoni u tentattivi oħra kontra d-demokrazija tal-UE. Sena Ewropea taż-Żgħażagħ L-2022 hija s- Sena Ewropea taż-Żgħażagħ . Il-Parlament qed jgħin fit-tiswir tal-programm tal-attivitajiet tas-sena u talab li ż-żgħażagħ ikunu involuti wkoll. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF